Kolme viikkoa sitten Tomi Metsäketo sai potkut Tähdet, tähdet -ohjelmasta. Aiheesta tiedotteen lähettäneen MTV:n mukaan potkujen syynä oli Metsäkedon ympärillä käyty nettikeskustelu. Nyt poliisi tutkii nettikeskustelujen sisältöä.

Vaikka tenori Tomi Metsäketo on kokenut elämänsä järkytyksen saatuaan nettikeskustelujen perusteella potkut kahdesta isosta tuotannosta, siihen nähden mies kuulostaa rauhalliselta.

Yksi syy on varmasti se, että paraikaa konserttikiertueella oleva Metsäketo on saanut yleisöltään hyvän vastaanoton.

- Ihmiset ovat suhtautuneet kohuun ymmärtäväisesti, keikat ovat menneet hyvin ja sitä myöten vastaanotto on ollut hienoa, tällä hetkellä Sinun omasi -konserttikiertueetta tekevä Tomi Metsäketo kiittelee.

Kolmisen viikkoa sitten Metsäkedon tunnelmat olivat kokonaan toiset. Hän oli saanut tietää Facebookin salaisesta keskusteluryhmästä, jonka aiheena oli Metsäkedon käyttäytyminen naisia kohtaan.

Lisäksi Metsäketo oli saanut tietää, että Tähdet, tähdet -ohjelman tuomari, Maria Veitola, oli mukana keskusteluiden ylläpidossa.

- Maria Veitolan aktiivinen rooli yllätti minut, Metsäketo myöntää.

Veitola oli jättänyt keskusteluryhmään varsin provosoivan ilmoituksen, jonka avulla hän yritti saada Metsäkedon käytöksestä lisätietoja. Veitola itse myönsi Iltalehdelle kertoneensa Tähdet, tähdet -tuotantoyhtiölle saamistaan tarinoista, jotka koskivat Metsäketoa. Samalla Veitola kertoi myös sen, ettei hän tarkastanut millään lailla sitä, pitivätkö kertomukset paikkaansa.

– Minulla on Facebookissa vain fanisivut, mutta en ole Instagramissa, Twitterissä tai missään muuallakaan. En ole edes käsittänyt sitä, millaista meininkiä tuolla sosiaalisessa mediassa on. ALEKSANTERI PIKKARAINEN

Ensin potkut, sitten haastattelupyyntö

Pian tämän jälkeen tuotantoyhtiö antoi Metsäkedolle potkut.

- Ehkä huvittavinta tässä systeemissä oli se, että kun minut oli potkittu pois Tähdet, tähdet -ohjelmasta, Maria Veitola yritti saada minua saman tuotantoyhtiön toiseen ohjelmaan, EVS-shown haastatteluun, Metsäketo ihmettelee.

- Sain heiltä kymmeniä soittoja ja tekstiviestejä, joissa minun toivottiin tulevan haastatteluun. Sama ihminen, joka on yrittänyt kaivaa minusta jotain pahaa tietoa, halusikin haastatella minua. En tietenkään suostunut, hän jatkaa.

Marian lisäksi myös muut EVS-juontajat yrittivät saada häneltä haastattelua.

Jossain vaiheessa viikkoa Metsäketo havahtui siihen, että hänen ystävänsä ihmettelivät sitä, miksi kaiken tämän jälkeen Metsäketo antaa sittenkin haastattelun EVS-ohjelmalle.

- Sanoin, etten ole lupautunut ohjelmaan missään vaiheessa. Silti ohjelmaa oli mainostettu televisiossa kahden päivän ajan nimelläni, Metsäketo jatkaa.

Hänen ystävänsä olivat huomanneet tv-mainokset, ja siksi ihmettelivät asiaa Metsäkedolle.

Potkut nettikeskusteluista

Kohu nettikeskusteluista poiki Tomi Metsäkedolle myös toiset potkut.

Tähdet, tähdet -ohjelman lisäksi hänet irtisanottiin kevään suurproduktiosta, musikaali Mamma Miasta.

Hinta saattaa kuulostaa kovalta, etenkin kun Tomi Metsäketo ei ole syyllistynyt mihinkään rikokseen. Potkujen taustalla on vain ja ainoastaan keskustelupalstoilta virinneitä puheita, joiden paikkansa pitävyyttä kukaan ei ole edes tarkistanut.

- Sen voin myöntää, että omassa käyttäytymisessäni on varmasti ollut toivomisen varaa, Metsäketo myöntää.

- Olen sosiaalinen ihminen, ja olen vuosien aikana tavannut lukuisia ihmisiä. Joskus on ollut jotain kinaa, mutta eikö meillä kaikilla tällaisia tilanteita ole ollut.

- Ne hetket, jolloin käytökseni ei ole ollut parasta mahdollista, ovat liittyneet yksityishenkilönä vietettyyn vapaa-aikaani. En ole aina jaksanut kuunnella ihan kaikkea, mitä jotkut ihmiset puhuu ja olen ollut joistakin asioista eri mieltä.

Metsäketo myös toteaa sen, minkä monet julkisuudesta tutut henkilöt tietävät: illanvietto yksityishenkilönä julkisissa paikoissa on haastavaa.

- Sitä joutuu kuulemaan ja kestämään kaiken näköisiä kommentteja. Totta kai meillä kaikilla on varmasti oman käytöksen suhteen jotain parannettavaa.

Poliisi tutkii

Metsäketo näkee syksyn kohussa myös jotain hyvää. Nimittäin sen, että nyt myös viranomaiset ovat ottaneet nettikeskustelujen sisällön tarkkailuun.

Metsäkedosta käytiin keskusteluja etenkin CIA Naisten olohuone -nimisessä suljetussa Facebook-ryhmässä. Myös nettipoliisi puuttui keskustelupalstan sisältöön muistuttaen kirjoittajia rikosvastuusta.

- Tämän kohun aikana minua lähestyi eräs toinen henkilö, joka oli tehnyt keskustelupalstasta jo aiemmin rikosilmoituksen.

Nyt poliisi tutkii tapausta, ja Metsäketokin on poliisin pyynnöstä toimittanut lisämateriaalia.

- Toimittamissani lisämateriaaleissa on myös Maria Veitolaan liittyvää aineistoa, hän myöntää.

- Lisäksi olen tiedustellut poliisilta sitä, miten itse voisin puhdistaa mainettani näistä vellovista syytöksistä.

- Olen todella tyytyväinen siihen, että viranomaiset ovat ottaneet kunnolla kantaa, ja ovat muun muassa ohjeistaneet keskustelijoita nettikäyttäytymisestä. On todella tärkeää, että keskustelijat ymmärtävät vastuunsa, ja sen, millaisia ongelmia tämän kaltaisista syytöksistä saattaa muodostua.

Parasta livenä

Vaikka Tomi Metsäketo menetti kaksi isoa työtään pelkkien nettikeskusteluiden perusteella, katkera hän ei silti ole. Sille hän ei voi mitään, että tapa jolla hän työt menetti, ihmetyttää.

- Todella ikävää, että näin isoja päätöksiä tehdään pelkkien nettikeskustelujen perusteella.

- Se on ollut itsellenikin suuri ihmetyksen aihe, jota on tullut mietittyä. Poliisi tutkii nyt asioita, ja minä itse keskityn musiikkiin.

Metsäketo on ollut tästä kaikesta hämillään senkin vuoksi, ettei hän itse ole sosiaalisessa mediassa.

- Minulla on Facebookissa vain fanisivut, mutta en ole Instagramissa, Twitterissä tai missään muuallakaan. En ole edes käsittänyt sitä, millaista meininkiä tuolla sosiaalisessa mediassa on.

- Kaikille näille nettihuutelijoille voisin sanoa sen, että kirjoittakaa vain sellaisia asioita, mitä voitte sanoa toisillenne myös kasvotusten, itseään live-ihmiseksi kutsuva Tomi Metsäketo toteaa.

Ihmiset ovat suhtautuneet kohuun ymmärtäväisesti, keikat ovat menneet hyvin ja sitä myöten vastaanotto on ollut hienoa, perjantai-iltana Oulaisten Musiikkiviikoilla esiintynyt Tomi Metsäketo kiittelee. ALEKSANTERI PIKKARAINEN

Ingressiä muokattu MTV:n tiedotetta vastaavaksi.